LIETUVOS RESPUBLIKOS SVEIKATOS APSAUGOS MINISTRAS

ĮSAKYMAS

DĖL NACIONALINĖS IMUNOPROFILAKTIKOS 2024–2028 METŲ PROGRAMOS KOORDINAVIMO TARYBOS IR NEPRIKLAUSOMŲ EKSPERTŲ (PATARĖJŲ, KONSULTANTŲ) GRUPĖS SUDARYMO IR NACIONALINĖS IMUNOPROFILAKTIKOS 2024–2028 METŲ PROGRAMOS KOORDINAVIMO TARYBOS DARBO REGLAMENTO PATVIRTINIMO

2024 m. kovo 20 d. Nr. V-342

Vilnius

Vadovaudamasis Nacionalinės imunoprofilaktikos 2024–2028 metų programos, patvirtintos Lietuvos Respublikos sveikatos apsaugos ministro 2024 m. vasario 12 d. įsakymu Nr. V-192 „Dėl Nacionalinės imunoprofilaktikos 2024–2028 metų programos patvirtinimo“, 41.3 papunkčiu ir 3 priedo 7.1 papunkčiu, ir atsižvelgdamas į Pasaulio sveikatos organizacijos, Europos Komisijos, Europos ligų prevencijos ir kontrolės centro rekomendacijas:

1. S u d a r a u:

1.1. Nacionalinės imunoprofilaktikos 2024–2028 metų programos koordinavimo tarybą (toliau – Koordinavimo taryba):

1.1.1.	Audrius Ščeponavičius – Lietuvos Respublikos sveikatos apsaugos ministerijos (toliau – SAM) Visuomenės sveikatos departamento direktorius (Koordinavimo tarybos pirmininkas);

1.1.2.	Ginreta Megelinskienė – SAM Visuomenės sveikatos departamento Sveikatos stiprinimo skyriaus patarėja (Koordinavimo tarybos sekretorė);

1.1.3.	Giedrė Aleksienė – Nacionalinio visuomenės sveikatos centro prie Sveikatos apsaugos ministerijos (toliau – NVSC) vyriausioji patarėja;

1.1.4.	Audronė Astrauskienė – SAM Visuomenės sveikatos departamento Sveikatos stiprinimo skyriaus vedėja;

1.1.5.	Rita Banuškevičienė – SAM Strateginio valdymo departamento Strateginio planavimo skyriaus vedėja;

1.1.6.	Gražina Bobelienė – SAM Farmacijos politikos departamento Farmacinės veiklos skyriaus patarėja;

1.1.7.	Algirdas Griškevičius – Nacionalinės visuomenės sveikatos priežiūros laboratorijos direktoriaus pavaduotojas;

1.1.8.	Roma Mockutė – Valstybinės vaistų kontrolės tarnybos prie Lietuvos Respublikos sveikatos apsaugos ministerijos Vaistų kontrolės laboratorijos vedėja;

1.1.9.	Neringa Norkūnaitė-Sasnauskienė – Valstybinės ligonių kasos prie Sveikatos apsaugos ministerijos (toliau – VLK) direktoriaus pavaduotoja;

1.1.10.	Daiva Razmuvienė – NVSC Užkrečiamųjų ligų valdymo skyriaus vyriausioji specialistė;

1.1.11.	Lina Reinartienė – VLK Centralizuotai apmokamų vaistų skyriaus vedėja;

1.1.12.	Asta Skrickienė – Lietuvos bioetikos komiteto specialistė;

1.1.13.	Vytautė Surblytė – SAM Sveikatos sistemos informacinių išteklių vystymo skyriaus vyriausioji specialistė;

1.1.14.	Ilona Šakienė – Valstybinės akreditavimo sveikatos priežiūros veiklai tarnybos prie Sveikatos apsaugos ministerijos Pacientų teisių ir paslaugų kokybės skyriaus patarėja;

1.1.15.	Virginija Karaliūtė Žulienė – SAM Asmens sveikatos departamento Pirminės sveikatos priežiūros, odontologijos ir medicininės reabilitacijos skyriaus vyriausioji specialistė;

1.2.	Nacionalinės imunoprofilaktikos 2024–2028 metų programos nepriklausomų ekspertų (patarėjų, konsultantų) grupę:

1.2.1.	Alma Astafjeva – Lietuvos šeimos gydytojų profesinės sąjungos pirmininko pavaduotoja;

1.2.2.	Inga Ivaškevičienė – Vilniaus universiteto Medicinos fakulteto Vaikų ligų klinikos docentė;

1.2.3.	Ligita Jančorienė – Vilniaus universiteto Medicinos fakulteto Klinikinės medicinos instituto Infekcinių ligų ir dermatovenerologijos klinikos vadovė;

1.2.4.	Vilnelė Lipnickienė – Nacionalinės visuomenės sveikatos priežiūros laboratorijos laboratorinės medicinos gydytoja;

1.2.5.	Auksė Mickienė – Lietuvos sveikatos mokslų universiteto (toliau – LSMU) Medicinos fakulteto Infekcinių ligų klinikos vadovė;

1.2.6.	Vaidotas Urbonas – Vilniaus universiteto Medicinos fakulteto Vaikų ligų klinikos profesorius, Lietuvos pediatrų draugijos pirmininkas;

1.2.7.	Arūnas Valiulis – Vilniaus pediatrų draugijos pirmininkas;

1.2.8.	Danguolė Važnaisienė – LSMU Infekcinių ligų klinikos docentė, Lietuvos sveikatos mokslų universiteto ligoninės Kauno klinikų infekcinių ligų gydytoja-konsultantė, Lietuvos infektologų draugijos pirmininkė;

1.2.9.	Birutė Zablockienė – Vilniaus universiteto Medicinos fakulteto Klinikinės medicinos instituto Infekcinių ligų ir dermatovenerologijos klinikos docentė, Vilniaus universiteto ligoninės Santaros klinikų Infekcinių ligų centro infekcinių ligų gydytoja, Lietuvos infektologų draugijos valdybos narė;

1.2.10.	Aurelija Žvirblienė – Lietuvos imunologų draugijos prezidentė.

2. P a v e d u:

2.1. SAM Visuomenės sveikatos departamento Sveikatos stiprinimo skyriui techniškai aptarnauti Koordinavimo tarybą;

2.2. Nacionalinės imunoprofilaktikos 2024–2028 metų programos nepriklausomų ekspertų (patarėjų, konsultantų) grupės nariams išrinkti šios grupės pirmininką ir sekretorių pirmojo posėdžio metu, patvirtinti darbo reglamentą;

2.3. NVSC techniškai aptarnauti Nacionalinės imunoprofilaktikos 2024–2028 metų programos nepriklausomų ekspertų (patarėjų, konsultantų) grupę bei teikti jai reikalingą informaciją pagal NVSC kompetenciją;

2.4. įsakymo vykdymą kontroliuoti viceministrui pagal veiklos sritį.

3. T v i r t i n u Nacionalinės imunoprofilaktikos 2024–2028 metų programos koordinavimo tarybos darbo reglamentą (pridedama).

4. P r i p a ž į s t u netekusiu galios Lietuvos Respublikos sveikatos apsaugos ministro 2019 m. birželio 14 d. įsakymą Nr. V-717 „Dėl Nacionalinės imunoprofilaktikos 2019–2023 metų programos koordinavimo tarybos ir Nepriklausomų ekspertų (patarėjų, konsultantų) grupės sudarymo ir Nacionalinės imunoprofilaktikos 2019–2023 metų programos koordinavimo tarybos darbo reglamento patvirtinimo“ su visais pakeitimais ir papildymais.

Socialinės apsaugos ir darbo ministrė,

pavaduojanti sveikatos apsaugos ministrą	Monika Navickienė

PATVIRTINTA

Lietuvos Respublikos

sveikatos apsaugos ministro

2024 m. kovo 20 d. įsakymu Nr. V-342

NACIONALINĖS IMUNOPROFILAKTIKOS 2024–2028 METŲ PROGRAMOS KOORDINAVIMO TARYBOS DARBO REGLAMENTAS

I SKYRIUS

BENDROSIOS NUOSTATOS

1. Nacionalinės imunoprofilaktikos 2024–2028 metų programos koordinavimo tarybos darbo reglamentas (toliau – reglamentas) nustato Nacionalinės imunoprofilaktikos 2024–2028 metų programos koordinavimo tarybos (toliau – Koordinavimo taryba)funkcijas, Koordinavimo tarybos narių teises ir pareigas, Koordinavimo tarybos darbo organizavimo tvarką.

2. Koordinavimo taryba savo veikloje vadovaujasi Lietuvos Respublikos Konstitucija, Lietuvos Respublikos tarptautinėmis sutartimis, Lietuvos Respublikos įstatymais, kitais Lietuvos Respublikos Seimo priimtais teisės aktais, Respublikos Prezidento dekretais, Lietuvos Respublikos Vyriausybės nutarimais, Lietuvos Respublikos sveikatos apsaugos ministerijos nuostatais, kitais teisės aktais ir reglamentu.

3. Koordinavimo taryba sprendimus priima savarankiškai.

II	SKYRIUS

KOORDINAVIMO TARYBOS FUNKCIJOS

4. Koordinavimo tarybos funkcijos:

4.1. koordinuoti Nacionalinės imunoprofilaktikos 2024–2028 metų programos, patvirtintos Lietuvos Respublikos sveikatos apsaugos ministro 2024 m. vasario 12 d. įsakymu Nr. V-192 „Dėl Nacionalinės imunoprofilaktikos 2024–2028 metų programos patvirtinimo“ (toliau – Programa), tikslų, uždavinių ir priemonių įgyvendinimą;

4.2. apibendrinti, vertinti Nacionalinės imunoprofilaktikos 2024–2028 metų programos nepriklausomų ekspertų (patarėjų, konsultantų) grupės teikiamą medžiagą, išvadas, siūlymus imunoprofilaktikos, skiepijimais valdomų užkrečiamųjų ligų epidemiologinės priežiūros klausimais bei, esant poreikiui, teikti informaciją šiais klausimais suinteresuotiems asmenims;

4.3. užtikrinti Programos tęstinumą, parengiant Nacionalinės imunoprofilaktikos 2029–2033 metų programą;

4.4. teikti siūlymus sveikatos apsaugos ministrui, savivaldybėms, įstaigoms, kurių savininko arba dalininko teises ir pareigas įgyvendina Sveikatos apsaugos ministerija, Sveikatos apsaugos ministerija kartu su kitais subjektais arba savivaldybės, dėl Programos įgyvendinimo, tęstinumo ir imunoprofilaktikos vykdymo šalyje;

4.5. kasmet iki balandžio 1 d. teikti sveikatos apsaugos ministrui Programos įgyvendinimo ataskaitą, kurioje pateikiama informacija apie programos tikslų, uždavinių ir priemonių rezultatų, rodiklių pasiekimą.

III SKYRIUS

KOORDINAVIMO TARYBOS NARIŲ PAREIGOS IR TEISĖS

5. Koordinavimo tarybos narių pareigos:

5.1. laikytis skaidrumo, nešališkumo, konfidencialumo, teisingumo, sąžiningumo ir protingumo principų;

5.2. dalyvauti Koordinavimo tarybos posėdžiuose;

5.3. iki Koordinavimo tarybos posėdžio pradžios susipažinti su Koordinavimo tarybos sekretoriaus pateikta medžiaga;

5.4. vykdyti Lietuvos Respublikos sveikatos apsaugos ministerijos darbo grupių, komisijų, komitetų, tarybų ar kitų darinių, neturinčių viešojo administravimo įgaliojimų ir nepriimančių trečiųjų asmenų atžvilgiu privalomų sprendimų, pirmininkų, narių ir išorės ekspertų (specialistų) interesų deklaravimo tvarkos apraše, patvirtintame Lietuvos Respublikos sveikatos apsaugos ministro 2023 m. gruodžio 29 d. įsakymu Nr. V-1406 „Dėl Lietuvos Respublikos sveikatos apsaugos ministerijos darbo grupių, komisijų, komitetų, tarybų ar kitų darinių, neturinčių viešojo administravimo įgaliojimų ir nepriimančių trečiųjų asmenų atžvilgiu privalomų sprendimų, pirmininkų, narių ir išorės ekspertų (specialistų) interesų deklaravimo tvarkos aprašo patvirtinimo“ (toliau – Deklaravimo aprašas), nustatytas pareigas.

6. Koordinavimo tarybos narių teisės:

6.1. teikti pasiūlymus dėl Koordinavimo tarybos posėdžio darbotvarkės;

6.2. inicijuoti neplanuotą Koordinavimo tarybos posėdį;

6.3. gauti informaciją, reikalingą Koordinavimo tarybos veiklai iš Sveikatos apsaugos ministerijos struktūrinių padalinių ir biudžetinių įstaigų, kurių savininko arba dalininko teises ir pareigas įgyvendina Sveikatos apsaugos ministerija, ar Nacionalinės imunoprofilaktikos 2024–2028 metų programos nepriklausomų ekspertų (patarėjų, konsultantų) grupės.

7. Koordinavimo tarybos pirmininkas:

7.1. vadovauja Koordinavimo tarybai ir organizuoja jos darbą;

7.2. šaukia Koordinavimo tarybos posėdžius ir jiems vadovauja.

IV SKYRIUS

KOORDINAVIMO TARYBOS DARBO ORGANIZAVIMAS

8. Koordinavimo tarybos veiklos forma yra posėdžiai, kuriems vadovauja Koordinavimo tarybos pirmininkas. Posėdžiai rengiami pagal poreikį, bet ne rečiau kaip keturis kartus per metus. Koordinavimo tarybos pirmininko laikinai (dėl ligos, komandiruotės, atostogų ar kitų objektyvių priežasčių) nesant, jo funkcijas vykdo Koordinavimo tarybos narių bendru sutarimu posėdyje išrinktas kitas Koordinavimo tarybos narys.

9. Koordinavimo tarybos posėdis laikomas teisėtu, kai jame dalyvauja daugiau kaip pusė Koordinavimo tarybos narių.

10. Koordinavimo tarybos pirmininko sprendimu skubiems klausimams spręsti Koordinavimo tarybos posėdis gali būti vykdomas apklausos būdu – apklausiant visus Koordinavimo tarybos narius elektroniniu paštu arba organizuojamas neplanuotas posėdis.

11. Posėdis apklausos būdu elektroniniu paštu organizuojamas tokia tvarka:

11.1. Koordinavimo tarybos sekretorius Koordinavimo tarybos nariams elektroniniu paštu išsiunčia posėdžio medžiagą ir protokolo projektą ir paprašo pritarti arba nepritarti (balsuoti „už“ arba „prieš“) siūlomiems sprendimams;

11.2. Koordinavimo tarybos nariai elektroniniu paštu informuoja Koordinavimo tarybos sekretorių apie savo sprendimą pritarti arba nepritarti siūlomiems sprendimams ne vėliau kaip per 3 darbo dienas nuo posėdžio medžiagos ir protokolo projekto išsiuntimo dienos. Koordinavimo tarybos nariai gali pateikti savo atskirąją nuomonę, kuri turi būti įtraukiama į protokolą arba pridedama prie jo;

11.3. balsavimas elektroniniu paštu yra teisėtas, jeigu elektroniniu paštu balsavo ne mažiau kaip pusė Koordinavimo tarybos narių.

12. Koordinavimo tarybos nariai gali elektroniniu paštu teikti Koordinavimo tarybos pirmininkui motyvuotą pasiūlymą šaukti neplanuotą posėdį. Pasiūlymas turi būti pateiktas atsižvelgus į laiką, kurio reikės posėdžiui pasiruošti bei jam organizuoti, kartu pateikiant Koordinavimo tarybos sekretoriui dokumentus, reikalingus pasiūlytam klausimui svarstyti. Koordinavimo tarybos pirmininkas sprendimą dėl pasiūlymo šaukti posėdį priima ne vėliau kaip per 2 darbo dienas nuo jo gavimo dienos.

13. Koordinavimo tarybos pirmininko sprendimu klausimai į Koordinavimo tarybos posėdžio darbotvarkę įtraukiami Koordinavimo tarybos narių, Nacionalinės imunoprofilaktikos 2024–2028 metų programos nepriklausomų ekspertų (patarėjų, konsultantų) grupės narių siūlymu.

14. Į Koordinavimo tarybos posėdžius ne vėliau kaip prieš 7 darbo dienas iki posėdžio dienos elektroniniu paštu, nurodant posėdžio datą, laiką, vietą, posėdžio darbotvarkę, Koordinavimo tarybos pirmininko vardu kviečia Koordinavimo tarybos sekretorius.

15. Koordinavimo tarybos sekretorius Koordinavimo tarybos posėdžiui reikalingą medžiagą Koordinavimo tarybos nariams ir kitiems į posėdį kviečiamiems asmenims išsiunčia elektroniniu paštu ne vėliau kaip prieš 5 darbo dienas iki posėdžio dienos.

16. Jei Koordinavimo tarybos narys negali dalyvauti posėdyje, ne vėliau kaip prieš 1 darbo dieną iki posėdžio dienos jis turi apie tai pranešti elektroniniu paštu Koordinavimo tarybos sekretoriui. Koordinavimo tarybos narys taip pat gali elektroniniu paštu Koordinavimo tarybos sekretoriui pateikti savo poziciją dėl numatomo svarstyti klausimo. Iš anksto pateikta pozicija („už“ arba „prieš“) pridedama prie posėdžio metu pareikštų Koordinavimo tarybos balsų skaičiaus.

17. Koordinavimo tarybos pirmininko sprendimu į Koordinavimo tarybos posėdžius gali būti kviečiami Nacionalinės imunoprofilaktikos 2024–2028 metų programos nepriklausomų ekspertų (patarėjų, konsultantų) grupės pirmininkas ir nariai, kitų institucijų ir įstaigų atstovai ir kiti asmenys. Posėdžiuose dalyvaujantys asmenys privalo vykdyti Deklaravimo apraše nustatytas pareigas ir turi teisę pasisakyti posėdyje svarstomais klausimais.

18. Koordinavimo tarybos pirmininkas, nariai, sekretorius, į posėdžius kviečiami asmenys privalo užtikrinti posėdžiams pateiktos konfidencialios informacijos slaptumą.

19. Koordinavimo tarybos sprendimai priimami bendru sutarimu arba, jei jo negalima pasiekti, Koordinavimo tarybos nariams balsuojant. Balsuojant Koordinavimo tarybos nariai turi po vieną balsą. Sprendimas laikomas priimtu, jeigu jam pritarė ne mažiau kaip pusė Koordinavimo tarybos posėdyje dalyvavusių Koordinavimo tarybos narių. Jeigu Koordinavimo tarybos narys nesutinka su sprendimu, jis gali pateikti savo atskirąją nuomonę. Ši nuomonė turi būti įrašyta į Koordinavimo tarybos posėdžio protokolą arba pridėta prie jo.

20. Koordinavimo tarybos posėdžiai protokoluojami.

21. Koordinavimo tarybos posėdžio protokole nurodoma:

21.1. posėdžio data;

21.2. posėdžio eilės numeris;

21.3. posėdžio dalyviai;

21.4. svarstyti klausimai;

21.5. balsavimo rezultatai ir priimti sprendimai;

21.6. prie posėdžio protokolo gali būti pridedami posėdyje nagrinėti dokumentai, Koordinavimo tarybos narių atskirosios nuomonės.

22. Koordinavimo tarybos posėdžio protokolo projektas elektroniniu paštu išsiunčiamas Koordinavimo tarybos nariams derinti ne vėliau kaip per 5 darbo dienas po posėdžio dienos. Jei Koordinavimo tarybos narys nepateikia pastabų per 3 darbo dienas, laikoma, kad Koordinavimo tarybos narys pastabų posėdžio protokolo projektui neturi.

23. Koordinavimo tarybos posėdžio protokolą pasirašo posėdžio pirmininkas ir posėdžio sekretorius. Pasirašytas protokolas ir jo priedai siunčiami elektroniniu paštu Koordinavimo tarybos nariams, Koordinavimo tarybos posėdyje dalyvavusiems asmenims. Informacija apie Koordinavimo tarybos sprendimus skelbiama viešai Sveikatos apsaugos ministerijos interneto svetainėje.

V SKYRIUS

BAIGIAMOSIOS NUOSTATOS

24. Su Koordinavimo tarybos veikla susiję dokumentai Lietuvos Respublikos dokumentų ir archyvų įstatymo nustatyta tvarka saugomi Sveikatos apsaugos ministerijos Dokumentų valdymo sistemoje.

25. Koordinavimo taryba yra atskaitinga sveikatos apsaugos ministrui.

____________________